查無此人︱余凱祺搏盡性感露背宣傳 為拍戲唔食飯︰拍完即刻暴肥
香港電影《查無此人》由孫立基自編自導,以盜竊身份犯罪為題材,與港人日常不時遭遇的騙案息息相關。《查無此人》雲集新一代男女演員主演,班底不乏影壇新鮮面孔,包括余凱祺、鄒文正、黃定謙、陳善渝、李濰靜及陳穎妮,亦有資深演員張松枝友情客串。《查無此人》今日(20日)於尖沙咀舉行宣傳活動,齊集一眾主演於街頭快閃率先向粉絲派電影周邊禮物,吸引過百人圍觀集郵及領取禮品,為5月23日正式上映造勢!
主演《查無此人》男女主角鄒文正、余凱祺於街頭宣傳活動前接受傳媒訪問,凱祺今日以大露背打扮性感現身,笑指尺度尚可:「還好啦,因為都諗咗好耐着咩嘅,廢事失禮大家、想著得靚啲!」現場有過百粉絲聚集,凱祺表示不擔心被揩油:「又唔怕嘅,咁多人一齊都安全嘅!」鄒文正亦盡紳士風度護花:「我哋都保持安全距離,所以唔驚!」
談到《查無此人》的拍攝點滴,男主角鄒文正透露工作情況:「呢套戲兩年前拍,喺疫情期間開工都戴口罩,大家喺防疫方面會緊張啲。」余凱祺亦表示:「疫情期間拍攝所以都想短期內完成晒成套戲,所以大家攞最好嘅表現出嚟做好佢!」凱祺首次擔正飾演女主角,坦言有向阿正與前輩張松枝請教演技:「有請教佢哋,不過主要都係同導演傾計居多。開拍之前緊張、有瞓唔着各樣嘢,都喺開拍之前搵導演傾,等個心定啲。」
《查無此人》將於5月23日上映,余凱祺透露未為粉絲福利打算:「再諗諗先!有謝票場都會想親力親為去多啲!」凱祺為了以最佳狀態飾演女主角,透露在拍攝期間減肥,但亦笑言:「我嗰陣拍完一放鬆即刻暴肥返,因為拍完都相隔一段時間,所以都正常返。(相比最瘦的體重差別?)重咗兩至三公斤左右啦!拍戲為咗keep fit都冇食飯,喺劇組剩係食烚菜,所以幾艱難。」與余凱祺對手戲甚多的鄒文正亦表示非常欣賞:「盡量向佢哋學習,大家都係新演員都好有熱誠,又減肥又好辛苦、頂住高溫,好落力演出。」